Poliisi sai sunnuntaina 6.3. aamuyöllä puolen viiden aikoihin ilmoituksen Imatrankosken uudella torilla tapahtuneesta pahoinpitelystä. Ilmoituksen mukaan kolme miestä pahoinpiteli yhtä miestä nyrkein lyömällä. Poliisipartion mentyä paikalle ilmeni, että suomalainen pariskunta oli riitautunut läheisessä ravintolassa ja kun he olivat poistuneet ravintolasta, kolme miestä oli alkanut pahoinpitelemään pariskunnan miestä lyömällä häntä kasvoihin. Pahoinpitelystä epäillyillä kaikilla kolmella miehellä oli yllään takit, joiden selässä oli Soldiers of Odinin tunnukset.

Samojen miesten epäillään pahoinpidelleen myös paikalla vapaa-ajallaan ollutta järjestyksenvalvojaa.

Näin tiedotti Kaakkois-Suomen poliisi. Tänään asiasta ovat oman uutisversionsa esittäneet monet tiedotusvälineet sekä myös roskajulkaisu MV, joka nosti pahoinpitelystä epäillyt sankareiksi.

– Tilanne alkoi tosiaan sitä, että yksi mies yhden ravintolan edessä läpsi muijaansa. Siihen meni ensin yksi kavereista väliin. Samaan tappeluun tuki itsensä ravintolan portsariksi itseään väittänyt läpsijän kaveri, jolla ei ollut mitään järjestysmiehen tunnuksia. No, toinenkin meidän kavereista meni sitten ensimmäisen avuksi.

Näin kertoo MV:lle yksi tekijöiksi epäillyistä.

Ei minua se ihmetytä, että epäilty kertoo MV:lle oman versionsa tapahtumista ja MV julkaisee sen ilkkuen sekä poliisille että medialle. MV julistaa mielellään ehdottomina totuuksina syylliseksi epäiltyjen näkemykset asioista. Se on MV:n käsitys tasapuolisesta tiedonvälityksestä.

Se minua ihmetyttää, että Iltalehti alittaa omassa uutisoinnissaan jopa MV:n tason antamalla Soldiers of Odinin perustajalle enemmän palstatilaa kuin poliisille. SOO:n perustaja Mika Ranta ei omien vakuuttelujensa mukaan ole edes järjestön johtaja, mutta näköjään toimii siitä huolimatta sen puhemiehenä.

Kummallisinta tässä palstatilan antamisessa on, että kemiläinen Ranta ei ollut lähelläkään Imatraa eikä tiedä edes sitä, oliko Imatralla katupartiotoimintaa vai ei. Kuitenkin hän on ihan varma siitä, että mitään pahoinpitelyä ei tapahtunut, vaan pelkästään ”mentiin väliin” ja voimaa tullaan käyttämään jatkossakin.

Ranta siis kertoo pelkkiä kuulopuheita, joita ei noteeraa poliisi eikä oikeus. Vain Iltalehti noteeraa.

Koska mediaa näkyy kiinnostavan epäiltyjen ja kuulopuheita toistelevien oma totuus enemmän kuin poliisin virallinen tiedottaminen tai uhrien kertomus, niin laitetaan tasapuolisuuden vuoksi uhrinkin kuvaus tapahtumasta. Tämä henkilö on oman ilmoituksensa mukaan se järjestyksenvalvoja, joka MV:n haastatteleman epäillyn mukaan ”tunki itsensä tappeluun ”.

Minä en tiedä totuutta. Ette tiedä tekään, joten älkää tulko tyrkyttämään minulle minkäänlaista omaa totuuttanne. Poliisi selvittää tapahtumien kulun sekä kuulustelee asianomistajat, epäillyt ja todistajat. Se jälkeen asia menee syyttäjän harkintaan ja jos hän päättää nostaa syytteen, niin oikeus päättää onko rikos tapahtunut ja jos on, niin mikä on rangaistus.

Selvältä näyttää vain se, että Soldiers of Odinin jäsenet katsoivat oikeudekseen mennä väliin tilanteeseen, joka poliisin mukaan oli jo ohi. Toiminta vaikuttaa enemmän kostolta kuin väliin menemiseltä.

Jotain tällaista oli odotettavissa. Kun uhoavat humalaiset kuvittelevat olevansa itseoikeutettuja järjestyksenvalvojia, niin ylilyönnit ovat väistämättömiä. Vielä varmempaa se on, kun koko toiminta on alun alkaen perustunut suoranaisiin toiveisiin päästä käyttämään väkivaltaa.

Tämä omatoiminen järjestyksenvalvonta olisi pitänyt tuomita heti alkuunsa selvin sanoin sen sijaan, että poliisijohto ja monet poliitikot suorastaan kehuivat sitä. Nyt se alkaa olla myöhäistä ja nämä sankarit tulevat varmasti työllistämään poliisia lisääkin. Kun kerran on lähdetty väkivallan tielle, niin sille on helppo palata uudelleen. Ja siihen kannustaa Iltalehden kaltainen uutisointi ihan yhtä hyvin kuin MV:n luoma sankarimaine.

Nyt tarvittaisiin Tauno Kaukosen kirjasta ja Mika Kaurismäen elokuvasta Klaani tuttua komisario Siilipäätä sanomaan alamaailmalle:

– Yhteiskunta on armoton kone. Se nujertaa teidät joka kerta, kun te tulette nujerrettaviksi.

Muuten väkivalta ja terrori ottavat vallan kaduillamme.

PS

Ranta valehteli Ilalehdelle, että katupartioon on tulossa kenialainen. Ei ole.

***

Kommentointi vain omalla nimellä, jos kanssani ei ole muuta sovittu. Nimimerkillä kirjoitetut kommentit poistan ilman selityksiä.